**Budavári Evangélikus Egyházközség gazdasági körlevele**

**Aki pedig mindent megtehet sokkal bőségesebben, mint ahogy mi kérjük vagy gondoljuk, a bennünk munkálkodó erő szerint: azé a dicsőség az egyházban Krisztus Jézus által nemzedékről nemzedékre, örökkön-örökké. Ámen. (Ef. 3,20-21)**

**Kedves Testvérek!**

“New Normal” - az új rend, az új normális állapot. Gazdasági, társadalmi, technológiai területeken minden bizonnyal az elmúlt egy év leggyakrabban említett témái közé tartozik. Attól függetlenül, hogy hallottuk-e már, használjuk-e ezt a kifejezést, vagy sem, mindannyiunk számára valóság, hogy jelentős mértékben változtatnunk kellett a korábbi szokásainkon, hogy alkalmazkodjunk a világjárvány által előidézett elhúzódó állapothoz. Ezt persze a legtöbben valójában továbbra sem érezzük - gondoljuk normálisnak.

A Gyülekezet vezetésének is sok szolgálatot érintő és gazdasági vonatkozású kérdésben kellett új megoldásokról gondolkodnia, valamint döntéseket hoznia az elmúlt évben. Bár a járvány rengeteg korlátozással jár a gyülekezeti életben is, mégis azt tapasztalhattuk meg, hogy Isten megtartó szeretete a “New Normal” körülményei között is bőségesen teremtett lehetőségeket mind a szolgálatban, mind az anyagi kérdésekben.

Néhány esetben már korábban betervezett kiadások (főként a kápolna-felújítás) kapcsán felmerülő új, váratlan tételekre segített új forrásokat találni. Más esetben a járvány által megváltoztatott, jelentős mértékben a digitális, online csatornákra korlátozódó szolgálati lehetőségek feltételeinek kialakítását tette lehetővé (pl. Online közvetítésekhez szükséges eszközök beszerzése, közvetítés megszervezése, közvetítés felületeinek kialakítása, honlap átalakítása az új igényekhez: istentiszteleti regisztráció karácsonykor / közvetítések folyamatos feltöltése, közösségi csatornák - YouTube, Facebook frissítése, élő Skype/Zoom alkalmak megszervezése). Sajátos módon a digitális térre “korlátozódó” szolgálat új szolgálati területeket is megnyitott: a gyülekezet online alkalmait jelentős számban követik a gyülekezet földrajzi területén kívül Magyarországon, és külföldön is – a YouTube a 2020-as húsvéti istentisztelet esetében 1800, az idei húsvéti istentisztelet esetében közel 1000 megtekintést számlál, a vasárnapi istentiszteletek megtekintése pedig átlagosan 200 fölötti, élőben is közel százan követik átlagosan. A honlap látogatottsága 50%-kal nőtt, Magyarországon kívül mérhető és rendszeres látogatottsággal Romániából, az USA-ból, Szlovákiából, Németországból, Írországból, Costa Rica-ról, és Ausztráliából.

A járványhelyzet persze nem hagyta érintetlenül a kápolnafelújítás miatt eredetileg is negatív eredménnyel tervezett 2020-as költségvetést sem. Örömmel tapasztaltuk azonban, hogy a kápolnafelújítás hatását leszámítva 2020 egy enyhén pozitív mérlegű gazdasági év volt a gyülekezet számára, ami jelentős mértékben köszönhető a gyülekezeti tagok fegyelmezett és a járványhelyzet ellenére is növekvő anyagi felelősségvállalásának. Ez tetten érhető abban, hogy bár a korlátozott templombajárási lehetőségekkel a perselypénz csökkent, az egyházfenntartói járulék, valamint az adomány befizetések esetében is 2020-ban az elmúlt 5 év második legmagasabb növekedéséről beszélhetünk. Még hangsúlyosabbá teszi a gyülekezet fenntartó tagjainak növekvő adakozását az a tény, hogy számuk némileg csökkent az előző évhez képet. Összességében a gyülekezeti tagoktól érkező rendszeres felajánlások 2020-ban 5%-kal haladták meg a 2019-es szintet.

A tervezettnél közel 10%-kal kedvezőbb gazdasági eredményhez a gyülekezeti tagok adakozásán túl jelentősen hozzájárult a Budai Egyházmegye és a német Gustav-Adolf-Werk adománya is a kápolnafelújításhoz, valamint kiadási oldalon a korlátozások miatt csökkenő hitéleti kiadások.

Az előttünk álló időszak fő prioritása gazdasági szempontból az anyagi stabilitás erősítése. Miután az elmúlt 5 költségvetési évből 3-ban is meghaladták a gyülekezet kiadásai a bevételeket (elsősorban a jelentős mértékű ingatlan beruházások miatt), a 2020-as kápolna-felújítás következtében pedig a gyülekezet megtakarításai jelentős (40%-kos) mértékben csökkentek, az idei évben a gyülekezet költségvetésének célja a bevételek és kiadások egyensúlyban tartása. Távlati célként kívánatosnak tartanánk, hogy a gyülekezet megtakarításai újból elérjék a gyülekezet egy átlagos évi kiadásainak összegét.

A költségvetési egyensúly szempontjából pedig továbbra is a gyülekezeti tagok hozzájárulása a legfontosabb. A folyamatos működési költségek (bérköltségek, adók, járulékok, rezsi, istentiszteleti- és hitéleti kiadások) jelentős része a járványhelyzettől függetlenül továbbra is felmerül, sőt, az egyházi és világi törvények miatt bizonyos elemek (mint például bérköltség, adók/járulékok) még emelkedtek is 2020-ban. Emiatt a rendszeres adományok (annak ellenére, hogy növekedtek 2020-ban) a folyamatos működési költségeknek a tavalyinál is kisebb, mindössze 40%-át fedezték. Lényeges tudnunk, hogy lelkészeink illetményét mindenképpen a gyülekezet kell, hogy biztosítsa, az egyházfenntartói járulék, a perselypénzek és az adományok hármas forrásából.

Fontos újból és újból tudatosítani magunkban, hogy a gyülekezeti tagság az egyházfenntartói járulék megfizetésével válik teljessé. Ez azt is jelenti, hogy bizonyos gyülekezeti tagsághoz kapcsolódó jogok és előnyök (pl. ajánlólevél kiállítása, választójog gyakorlása) is annak befizetéséhez kötöttek.

Szeretettel kérjük a testvéreket, hogy ebben az elhúzódó helyzetben - amikor nem látogathatjuk templomunkat, gyülekezeti alkalmainkat - se feledkezzünk meg az offertóriumról és az egyházfenntartói járulékról, és őszinte lélekkel mérlegeljük, hogy van-e lehetőségünk a jelenlegi nehéz helyzetben is támogatni gyülekezetünket. Az adakozás jelenleg is elérhető lehetőségeiről áttekintést ad a honlap “Adakozás” menüpontja is. Ehhez első sorban a rendszeres banki átutalás beállítását javasoljuk, de adományaikat befizethetik sárga csekken is.

Budavári Evangélikus Gyülekezet bankszámlaszáma: 11702036-22377827-00000000

Az SZJA bevallás határidő közeledtével szeretettel hívjuk fel az adózó testvérek figyelmét, hogy az egyházi 1% felajánlása mellett adónk másik 1%-ával támogathatjuk gyülekezetünk alapítványát:

Magyarországi Evangélikus Egyház, technikai szám: 0035

Budavári Evangélikus Gyülekezet Alapítvány, adószáma: 18007545-1-41.

A Magyarországi Evangélikus Egyház országos irodája egy könnyen kezelhető online bankkártyás megoldást is kidolgozott. A www.perselypenz.hu internetes oldalon keresztül segíthetünk annak a gyülekezetnek, amelyet az átutaláskor megjelölünk.

Köszönjük, hogy Isten és az egyházunk iránti szeretetüket és hálájukat gyülekezetünknek szánt támogatásukkal is kifejezik.

Isten áldása legyen az adakozókon és az adományokon!

Erős vár a mi Istenünk!

Budapest, 2021. április 14.

Heinczinger Orsolya Balicza Gábor

felügyelő presbiter, gazdasági munkacsoport vezetője